En død person er funnet ved en adresse i Bærum. Funnet er satt i sammenheng med hendelsen ved en moské tidligere i dag, skriver Oslo-politiet i en pressemelding.

Laster Twitter-innhold Kunne ikke laste innhold, men du kan gå til twittermeldingen.

Politiet skal holde en pressekonferanse om hendelsen klokken 23.00.

Politiet fikk melding klokken 16.07 lørdag ettermiddag om at det var avfyrt skudd inne i Al-Noor Islamic senter i Bærum.

– Da vi kom dit var det en person som var overmannet av dem som var på stedet, opplyste seksjonsleder i Oslo-politiet, Rune Skjold, på en pressekonferanse lørdag kveld.

Skjold sier at mannen er en «norsk borger med norsk bakgrunn som er bosatt i nærmiljøet». Han opplyser at det dreier seg om en mann i 20-årene.

Den pågrepne mannen skal ha fått det politiet omtaler som «noe skader». Han vil få behandling før han blir avhørt av politiet.

– Én person er nå siktet for drapsforsøk, sier Roar Hanssen i Oslo-politiet til VG.

NRK kjenner identiteten til det pågrepne.

Politiet hadde meg seg bomberoboten til al-Noor Islamic Centre-moskéen i Bærum Foto: Terje Pedersen / NTB scanpix

Har hatt kontakt med politiet

Politiet opplyser at de har hatt kontakt med en pågrepne mannen før, men at de ikke vil si at han har en kriminell bakgrunn.

– Vi har ikke hatt noen bekymring rundt han og har ikke sånn sett grunn til det heller. Vi ønsker ikke å gå i detaljer ut over at vi har vært borti han, sier seksjonsleder Skjold.

Han sier til NRK at de ikke har opplysninger om at mannen skal ha høyreekstremistiske holdninger.

Tidligere lørdag ettermiddag sa operasjonsleder Per Ivar Iversen til NRK at de ble funnet flere våpen ved moskeen. Politiet vil ikke si noe om hvor mange våpen det dreier seg om.

Sjekker internettaktivitet

Politiet undersøker nå om mannen har etterlatt seg spor på internett i forkant av lørdagens hendelser.

– VI har opplysninger om at han var på nettet, så vi ser på hva det innebærer, sier Rune Skjold.

Han legger til politiet har sikret noe på nettet som skal være relevant for saken.

– Det er nettfunn som vi knytter inn mot saken, og som vi sikrer for å se om det har betydning inn mot saken, sier Skjold.

Politistyrker har rykket ut etter skytingen. Foto: Arne Fosland / NRK

Undersøker om andre involverte

Politiet sier at de ikke har noen informasjon om andre personer er involvert, men at de setter inn ressurser for å se om andre er involvert.

En person ble skadet i moskeen, men politiet sier at de ikke har informasjon om at det dreier seg om en skuddskade.

Forstander Irfan Mushtaq utenfor al-Noor Islamic Centre i Bærum etter lørdagens angrep. Foto: Terje Pedersen / NTB scanpix

– Hvit mann med hjelm og uniform

Styremedlem og forstander Irfan Mushtaq i al-Noor Islamic senter sier til NRK at det var tre personer inne i moskeen da angrepet skjedde.

– Et av våre medlemmer har blitt skutt av en hvit mann med hjelm og uniform, sier Mushtaq til Budstikka.

Politiet har ikke uttalt seg om meldingene om hjelm og uniform.

Moskeen i Bærum. Foto: Arne Fosland / NRK

– Vurderte først ikke trusselen som høy

Politiet opplyser at de fikk den første meldingen om skyting klokken 16.07 lørdag ettermiddag.

Operasjonsleder Iversen sier til NRK at personen som ringte inn snakket veldig dårlig norsk og at trusselen først ikke ble vurdert som veldig høy.

Han legger til at etter hvert fikk de mer informasjon om alvoret i situasjonen og at politiet da sendte alt tilgjengelig personell til stedet.

Orientert om hendelsen

Politiets sikkerhetstjeneste (PST) følger situasjonen tett.

– Vi følger med på hva som skjer og gjør fortløpende vurderinger. Det er for tidlig å trekke konklusjoner, men vi følger med, sier Martin Bernsen, informasjonssjef i PST.

Al-Noor Islamic senter representerer det muslimske samfunnet i Bærum.

Moskeen holder en rekke arrangementer for å markere religiøse høytider, i tillegg til ukentlig undervisning for barn og voksne.